**РЕПУБЛИКA СРПСКA**

**ВЛАДА**

**НАЦРТ**

**ЗАКОН**

**О ПРИВРЕМЕНОМ ИЗДРЖАВАЊУ ДЈЕЦЕ**

**РЕПУБЛИКЕ СРПСКЕ**

**Бања Лука, мај 2022. године**

**Нацрт**

**ЗАКОН**

**О ПРИВРЕМЕНОМ ИЗДРЖАВАЊУ ДЈЕЦЕ**

**РЕПУБЛИКЕ СРПСКЕ**

Члан 1.

Овим законом уређује се право на привремено издржавање и корисници овог права, стицање права на привремено издржавање и висина износа привременог издржавања, поступак за остваривање права, исплата и поврат износа привременог издржавања, оснивање и надлежност Фонда за привремено издржавање дјеце Републике Српске (у даљем тексту: Фонд), евиденција и надзор и друга питања значајна за остваривање права на привремено издржавање.

Члан 2.

(1) Циљ овог закона је подршка Републике Српске (у даљем тексту: Република) дјеци чији дужници обавезе издржавања не плаћају или нередовно плаћају издржавање, као и ефикасније остваривање права дјетета на издржавање.

(2) Циљ из става 1. овог члана остварује се оснивањем и овлашћењем Фонда да врши исплату привременог издржавања дјетета у складу са овим законом, након чега Фонд ступа у правни положај повјериоца обвезника издржавања.

Члан 3.

Поједини изрази који се користе у овом закону имају сљедеће значење:

1) дјететом се у смислу овог закона сматра лице до навршених 18 година, лице које је навршило 18 година живота све до окончања средњег образовања, и лице над којим је продужено родитељско право, у складу са законом,

2) родитељ са којим дијете живи је родитељ којем је судском одлуком повјерено вршење родитељског права,

3) дужник обавезе издржавања је лице које је извршном исправом обавезано да доприноси издржавању дјетета,

4) привремено издржавање је привремено плаћање обавезе издржавања од стране Фонда умјесто од дужника обавезе издржавања,

5) законски заступник дјетета је родитељ с којим дијете живи или друго лице које се стара о дјетету, у складу са законом,

6) извршна исправа је извршна судска одлука,

7) износ привременог издржавања је износ једнак досуђеном доприносу за издржавање из извршне исправе.

Члан 4.

(1) Право на привремено издржавање од стране Фонда има дијете чији дужник обавезе издржавања на основу извршне исправе не извршава или дјелимично извршава обавезу издржавања, на начин да нису плаћена три мјесечна оброчна давања и више мјесечних оброчних давања издржавања у посљедњих 12 мјесеци узастопно или са прекидима, рачунајући од дана када је покренут извршни поступак.

(2) Право на привремено издржавање под условима прописаним овим законом има дијете држављанин Републике и БиХ, без обзира на пребивалиште, којем је то право утврђено извршном судском одлуком коју је донио суд у Републици и БиХ или страни суд, ако је одлуку тог суда признао домаћи суд, по принципу реципроцитета.

(3) Министар породице, омладине и спорта (у даљем тексту: министар) правилником прописује поступак остваривања права за исплату привременог издржавања дјеце из средстава Фонда.

Члан 5.

(1) Права из овог закона су лична права и не могу се преносити на друга лица.

(2) Новчана потраживања од дужника обавезе издржавања у смислу овог закона не могу бити предмет обезбјеђења, потраживања или принудног извршења по другом основу и имају приоритет у односу на сва друга потраживања према дужнику обавезе издржавања.

Члан 6.

Право на привремено издржавање нема дијете:

1) ако потраживање издржавања на које се односи извршна исправа више не постоји,

2) ако је на основу мјере из породичноправне и социјалне заштите смјештено у хранитељску породицу, у установу социјалне или здравствене заштите.

Члан 7.

(1) Право на привремено издржавање признаје се дјетету од дана подношења захтјева Фонду.

(2) Право на привремено издржавање траје све док обвезник издржавања не почне извршавати обавезу издржавања, а најдуже до навршене 18. године живота дјетета или до окончања средњег образовања лица које је старије од 18 година живота или до престанка родитељског права које је продужено над лицем старијим од 18 година, у складу са овим законом.

Члан 8.

Новчани износ привременог издржавања одређује се у висини износа одређеног у извршној исправи.

Члан 9.

(1) Поступак за остваривање права на привремено издржавање Фонд покреће на захтјев законског заступника дјетета, или на захтјев органа старатељства.

(2) Орган старатељства је дужан по службеној дужности поднијети захтјев за покретање поступака из става 1. овог члана када законски заступник не покрене поступак за привремено издржавање.

(3) Захтјев за додјелу средстава подноси се Фонду, а о поднесеном захтјеву одлучује се у управном поступку.

(4) Уз захтјев из става 1. овог члана обавезно се прилаже:

1) увјерење о држављанству дјетета,

2) извршна исправа на основу које је одређено издржавање,

3) доказ да је законски заступник поднио приједлог за извршење,

4) рјешење о извршењу или

5) да је поднесен захтјев за принудну наплату издржавања из иностранства.

(5) У поступку остваривања права на привремено издржавање не плаћа се такса.

Члан 10.

(1) Рјешење о привременом издржавању дјетета доноси директор Фонда у року од 15 дана од дана подношења захтјева.

(2) Рјешење из става 1. овог члана садржи:

1) име, презиме и адресу обвезника издржавања,

2) податке о запослењу и адресу послодавца обвезника издржавања уколико је у радном односу,

3) доспјели неисплаћени износ потраживања дјетета од обвезника издржавања и налог за његову исплату путем привременог издржавања,

4) будући мјесечни износ привременог издржавања из Фонда,

5) трајање права на привремено издржавање,

6) име и презиме и број текућег рачуна дјетета, односно законског заступника, у складу са законом,

7) налог обвезнику издржавања да Фонду надокнади износ у висини привременог издржавања одређеним рјешењем из става 1. овог члана,

8) друге податке који се у конкретном предмету појаве као подаци од значаја за остваривање привременог издржавања.

(3) У рјешењу из става 1. овог члана утврђује се да Фонд исплатом износа привременог издржавања ступа у правни положај повјериоца и да на њега прелазе потраживања у висини исплаћеног износа привременог издржавања увећаног за износ законске затезне камате и трошкова управног и судског поступка.

(4) Рјешење из става 1. овог члана доставља се законском заступнику дјетета, обвезнику издржавања и надлежном јавном тужилаштву на даље поступање у складу са прописима којима је уређена област кривичног законодавства.

(5) Против рјешења из става 1. овог члана дозвољена је жалба Министарству породице, омладине и спорта (у даљем тексту: Министарство) путем Фонда у року од 15 дана од дана достављања рјешења.

(6) Жалбом се не може побијати основ и висина законског издржавања дјетета утврђеног извршном исправом.

(7) Жалба не одгађа извршење рјешења о привременом издржавању.

(8) Против другостепеног рјешења о привременом издржавању може се покренути управни спор.

Члан 11.

Привремено издржавање исплаћује Фонд на основу рјешења о признатом праву на привремено издржавање, а то подразумијева:

1. укупан износ доспјелих а неисплаћених потраживања дјетета према обвезнику издржавања и

2) убудуће, у мјесечним износима за мјесец у коме потраживање доспијева.

Члан 12.

(1) Захтјев за привремено издржавање дјетета ће се одбацити закључком као непотпун уколико не садржи доказе из члана 9. став 4. овог закона.

(2) Захтјев ће се одбити рјешењем као неоснован уколико се у току поступка утврди:

1) да нису испуњени услови из члана 4. ст. 1. и 2. овог закона,

2) да постоји нека од чињеница из члана 6. овог закона.

Члан 13.

Законски заступник дјетета и обвезник издржавања дужни су без одлагања, а најкасније у року од 15 дана од дана настанка промјене, пријавити сваку промјену која утиче на остваривање права на привремено издржавање.

Члан 14.

(1) Директор Фонда доноси рјешење о престанку права на привремено издржавање из Фонда када се измијене околности на основу којих је дјетету утврђено право на привремено издржавање.

(2) У случају из става 1. овог члана право на привремено издржавање престаје посљедњег дана у мјесецу у којем је настала промјена.

(3) Рјешење из става 1. овог члана доставља се законском заступнику дјетета и обвезнику издржавања.

(4) Против рјешења из става 1. дозвољена је жалба Министарству у року од 15 дана од дана достављања рјешења.

(5) Другостепено рјешење је коначно и против њега се може покренути управни спор.

Члан 15.

(1) Законски заступник дјетета и обвезник издржавања могу споразумно поднијети приједлог Фонду за престанак исплате привременог издржавања из Фонда, ако постигну споразум о добровољној исплати издржавања.

(2) Ако обвезник издржавања поново не изврши своје обавезе издржавања, законски заступник може поднијети нови захтјев за исплату привременог издржавања из Фонда.

Члан 16.

Исплатом износа привременог издржавања Фонд ступа у правни положај повјериоца према обвезнику издржавања и на њега прелазе потраживања издржавања у висини исплаћеног износа привременог издржавања увећаног за износ законске затезне камате и трошкова поступка.

Члан 17.

У поступку пред судом ради остваривања потраживања из члана 10. став 3. овог закона Фонд заступа директор или лице које он овласти.

Члан 18.

(1) Извршење ради остварења потраживања Фонда спроводи се у складу са прописима којима се уређује област извршног поступка.

(2) До потпуног намирења потраживања од обвезника издржавања, обвезнику издржавања ће се одбити издавање путне исправе, односно путна исправа ће се одузети, у складу са законом којим се уређује област издавања путних исправа.

(3) У случају неизвршавања обавезе намирења потраживања спроводи се поступак запљене и продаје имовине у складу са прописима којима је уређена област извршног поступка.

(4) У случају смрти обвезника издржавања за испуњење потраживања Фонда одговарају његови насљедници до висине вриједности наслијеђене имовине.

Члан 19.

(1) Фонд води евиденцију свих рјешења о привременом издржавању дјеце.

(2) Министар правилником прописује начин вођења евиденције из става 1. овог члана.

Члан 20.

(1) Оснивач Фонда је у име Републике Влада Републике Српске (у даљем тексту: Влада).

(2) Фонд има својство правног лица са јавним овлашћењима.

(3) На оснивање, организацију и рад Фонда примјењује се закон којим се уређује област јавних служби.

(4) Фонд има рачун отворен код пословне банке.

(5) Сједиште Фонда је у Бањој Луци.

(6) Рад Фонда је јаван.

(7) Фонд има печат и друга обиљежја, у складу са посебним законом.

(8) Средства за почетак рада Фонда обезбјеђују се из буџета Републике.

Члан 21.

(1) Влада, на приједлог Министарства, именује Управни одбор Фонда, у складу са овим законом и прописом којим се уређује област јавних служби.

(2) Управни одбор Фонда има пет чланова именованих из реда истакнутих научних радника у области породичног права, људских права, стручних радника и професионалаца из области заштите права дјетета и представника удружења чији су циљеви усмјерени на побољшање услова за остваривање права дјетета.

(3) При именовању чланова Управног одбора Фонда осигураће се равноправна заступљеност полова на начин да је један од полова заступљен са најмање 40%.

(4) Управни одбор Фонда доноси, у складу са законом, статут и друга општа акта која се објављују у „Службеном гласнику Републике Српске”.

(5) Управни одбор Фонда надлежан је да:

1) прати намјенско трошење средстава Фонда,

2) сачињава годишњи извјештај о праћењу утрошка средстава Фонда и доставља га Влади на усвајање,

3) благовремено информише Министарство и Владу о неправилностима уоченим у поступку праћења одобравања средстава за привремено издржавање дјеце и предлаже начине њиховог превазилажења,

4) даје сагласност на одлуке директора Фонда,

5) активно учествује у креирању мјера и активности којима је циљ обезбјеђивање средстава за рад Фонда,

6) усваја Пословник о раду Фонда,

7) учествује у промоцији активности Фонда,

8) обавља друге послове у складу са посебним законом.

(6) Чланови Управног одбора Фонда за свој рад не примају накнаду.

Члан 22.

(1) Влада именује директора Фонда, у складу са овим законом и прописом којим је уређена област јавних служби, након спроведеног јавног конкурса.

(2) Мандат директора Фонда траје четири године и може бити поново именован.

(3) Директор руководи радом Фонда и заступа и представља Фонд.

(4) Директор је одговоран за рад Фонда и за материјално-финансијско пословање Фонда.

Члан 23.

Управни надзор над спровођењем овог закона врши Министарство.

Члан 24.

(1) Обвезник издржавања који не даје издржавање за лице које је по закону дужно да издржава кривично је одговаран у складу са прописима којима је уређена област кривичног законодавства.

(2) Законски заступник и обвезник издржавања казниће се за прекршај новчаном казном од 1.000 КМ до 5.000 КМ ако не пријави у року утврђеном чланом 13. овог закона сваку промјену која утиче на остваривање права на привремено издржавање из Фонда.

Члан 25.

Министар ће у року од 90 дана од дана ступања на снагу овог закона донијети:

1) Правилник о поступку остваривања права на привремено издржавање дјеце из средстава Фонда (члан 4. став 3),

2) Правилник о начину вођења евиденције Фонда о привременом издржавању дјеце (члан 19. став 2).

Члан 26.

Овај закон се објављује у „Службеном гласнику Републике Српске“, а ступа на снагу 1. јануара 2023. године.

Број: ПРЕДСЈЕДНИК

Датум: НАРОДНЕ СКУПШТИНЕ

Недељко Чубриловић

**ОБРАЗЛОЖЕЊЕ**

**НАЦРТА ЗАКОНА О ПРИВРЕМЕНОМ ИЗДРЖАВАЊУ ДЈЕЦЕ**

**РЕПУБЛИКЕ СРПСКЕ**

**I УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о привременом издржавању дјеце Републике Српске садржан је у Уставу Републике Српске. Уставом Републике Српске, дио Људска права и слободе, чланом 36. утврђује се да: „Породица, мајка и дијете имају посебну заштиту. Брак и односи у браку и породици уређују се законом. Право је човјека да слободно одлучује о рађању дјеце. Родитељи имају право и дужност да се старају о подизању и васпитању своје дјеце. Дјеца су дужна да се старају о својим родитељима којима је потребна помоћ. Дјеца рођена ван брака имају једнака права и дужности као и дјеца рођена у браку. Малољетници о којима се родитељи не старају, као и лица која нису у могућности да се сама старају о себи и заштити својих права и интереса, имају посебну заштиту.“ Чланом 70. став 1. тачка 2. Устава Републике Српске прописано је да Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И**

**ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство број: 22.04-020-1488/22 од 13. маја 2022. године, уставни основ за доношење овог закона садржан је у члану 36. Устава Републике Српске, према којем је утврђено да породица, мајка и дијете имају посебну заштиту, да се брак и односи у браку и породици уређују законом, да је право човјека да слободно одлучује о рађању дјеце, да родитељи имају право и дужност да се старају о подизању и васпитању своје дјеце, да су дјеца дужна да се старају о својим родитељима којим је потребна помоћ, да дјеца рођена ван брака имају једнака права и дужности као и дјеца рођена у браку и да малољетници о којима се родитељи не старају, као и лица која нису у могућности да се сама старају о себи и заштити својих права и интереса, имају посебну заштиту. Уставни основ је садржан и у Амандману XXXII на члан 68. став 1. т. 12) и 18) Устава Републике Српске, према којима Република уређује и обезбјеђује, између осталог, бригу о дјеци и друге односе од интереса за Републику и у члану 70. став 1. тачка 2. Устава Републике Српске, којим је прописано да Народна скупштина Републике Српске доноси законе, друге прописе и опште акте.

Обрађивач Закона је у складу са чланом 41. став. 1 тачка 5. Правила за израду закона и других прописа Републике Српске („Службени гласник Републике Српске“, број 24/14), у Образложењу Закона навео разлоге за доношење посебног Закона о привременом издржавању дјеце Републике Српске. У вези с тим, истакнуто је да је основни разлог за доношење овог закона садржан у потреби за унапређењем положаја дјеце којима је потребна подршка Републике да остваре законско право на издржавање. Обрађивач је навео да је велики број инцијатива упућен од удружења која се баве заштитом права дјеце и родитеља, законских заступника који су онемогућени у остваривању права на издржавање дјеце, те да је циљ превазилажење овог евидентног друштвеног проблема и да је потребно ову материју уредити посебним законом.

Овим законом уређују се корисници права на привремено издржавање стицање права на привремено издржавање и висина износа привременог издржавања, поступак за остваривање права, исплата и поврат износа привременог издржавања, оснивање и надлежност Фонда за привремено издржавање дјеце Републике Српске, евиденција и надзор и друга питања значајна за остваривање права на привремено издржавање.

Републички секретаријат за законодавство размотрио је Нацрт закона и обрађивачу дао одређене примједбе и сугестије с циљем усклађивања предложеног текста Нацрта закона са правним системом и Правилима за израду закона и других прописа Републике Српске.

Обрађивач Закона је усвојио наведене примједбе и сугестије и уградио их у текст Закона.

Републички секретаријат за законодавство констатује да је обрађивач у Oбразложењу Закона навео да је поступио у складу са Смјерницама за поступање републичких органа управе о учешћу јавности и консултацијама у изради закона („Службени гласник Републике Српске“, бр. 123/08 и 73/12) и приликом израде закона прибавио приједлоге и сугестије заинтересованих лица, те их уградио у текст Нацрта закона.

Будући да је предметни Закон усаглашен са Уставом, правним системом Републике Српске и Правилима за израду закона и других прописа Републике Српске, мишљење Републичког секретаријата за законодавство је да се Нацрт закона о привременом издржавању дјеце Републике Српске може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: Број: 17.03-020-1492/22, од 12. маја 2022. године, а након увида у прописе Европске уније и анализе одредаба Нацрта закона о привременом издржавању, није установљено да постоје релевантни обавезујући секундарни извори права ЕУ који уређују материју достављеног нацрта. Због тога у Изјави о усклађености стоји оцјена „непримјењиво“.

Предметним законом ефикасније се остварује право дјетета на издржавање као и пружање подршке дјеци чији дужници обавезе издржавања не плаћају или нередовно плаћају издржавање. Поред осталог уређује се оснивање и надлежност Фонда за привремено издржавање дјеце Републике Српске, стицање права и висина износа на привремено издржавање, исплата и поврат износа привременог издржавања, финансирање Фонда, евиденција и надзор те друга питања значајна за остваривање права на привремено издржавање.

Приликом израде Нацрта обрађивач је у дијелу осталих извора права ЕУ, узео у обзир Конвенцију о међународном намирењу издржавања дјетета и другим облицима породичног издржавања усвојену 23. новембра 2007. године[[1]](#footnote-1).

У дијелу праксе и стандарда Савјета Европе обрађивач је имао у виду Европску конвенцију за заштиту људских права и основних слобода – Протокол бр. 7[[2]](#footnote-2), гдје је чланом 5. утврђено да супружници у случају раскида брака имају једнака права и одговорности у односу према дјеци.

У даљем нормирању обрађивач је консултовао Конвенцију УН о правима дјетета, усвојену на Генералној скупштини УН 20. новембра 1989. године, која је ступила на снагу 2. септембра 1990. године[[3]](#footnote-3) и члан 16. став 3. Универзалне декларације о људским правима[[4]](#footnote-4).

**IV РАЗЛОЗИ ЗА ДОНОШЕЊЕ ЗАКОНА**

Основни разлог за доношење Закона о привременом издржавању дјеце Републике Српске јесте потреба за унапређењем положаја дјеце којима је потребна подршка Републике да остваре законско право на издржавање. У том смислу, а на иницијативу великог броја удружења, односно њихових представника који се баве заштитом права дјеце и родитеља, законских заступника који су онемогућени у остваривању права на издржавање дјеце, Влада Републике Српске, ради превазилажења овог евидентног друштвеног проблема, задужила је Министарство породице, омладине и спорта да припреми иницијално законско рјешење – Нацрт закона, који ће размотрити Народна скупштина Републике Српске.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. дефинисан је предмет овог закона.

Чланом 2. дефинисан је циљ Закона, који се остварује оснивањем и овлашћењем Фонда на исплату привременог издржавања дјетета.

Чланом 3. дефинисани су поједини изрази и појмови који се користе у овом закону.

Чланом 4. прописано је ко има право на привремено издржавање, те да ће министар породице, омладине и спорта посебним подзаконским актом прописати поступак остваривања овог права за исплату привременог издржавања дјеце из средстава Фонда.

У члану 5. прописано је да су права из овог закона лична права и не могу се преносити на друга лица, те да новчана потраживања од дужника обавезе издржавања не могу бити предмет обезбјеђења, потраживања или принудног извршења по другом основу и имају приоритет у односу на сва друга потраживања према дужнику обавезе издржавања.

Чланом 6. прописано је у ком случају дијете нема право на привремено издржавање.

Чланом 7. прописано је од када се признаје право на привремено издржавање, као и трајање овог права, док је чланом 8. дефинисан новчани износ привременог издржавања.

Чланом 9. дефинисан је поступак за остваривање права на привремено издржавање, те када орган старатељства по службеној дужности подноси захтјев за покретање поступка. Прописано је и да се захтјев за додјелу средстава упућује Фонду и документација која се обавезно прилаже уз захтјев.

Чланом 10. прописан је рок у коме директор Фонда доноси рјешење о привременом издржавању, садржај рјешења, коме се доставља рјешење, те могућност подношења жалбе против рјешења.

Чланом 11. прописано је да Фонд на основу рјешења о признатом праву привремено издржавање исплаћује одједном, за доспјела а неисплаћена потраживања и убудуће, у мјесечним износима за мјесец у коме потраживање доспијева.

Чланом 12. прописано је у којим случајевима се одбија захтјев за привремено издржавање.

Чланом 13. прописана је обавеза пријаве сваке промјене која утиче на остваривање права на привремено издржавање.

Чланом 14. прописано је да у случају измјене околности на основу којих је дјетету утврђено право на привремено издржавање Директор фонда доноси рјешење о престанку права на привремено издржавање из Фонда, те када престаје ово право, коме се доставља рјешење, те могућност подношења жалбе против тог рјешења.

Чланом 15. прописана је могућност да законски заступник дјетета и обвезник издржавања споразумно поднесу приједлог Фонду за престанак исплате привременог издржавања уколико постигну споразум о добровољној исплати издржавања, те могућност подношења новог захтјева уколико обвезник издржавања поново не изврши своје обавезе.

Чланом 16. прописано је да исплатом привременог издржавања Фонд ступа у правни положај и на њега прелазе потраживања издржавања у висини исплаћеног износа увећаног за износ затезне камате и трошкова поступка.

Чланом 17. прописано је да у поступку ради остварења потраживања Фонд заступа Правобранилаштво Републике Српске.

Чланом 18. прописан је начин извршења ради остварења потраживања Фонда, те да ће се до потпуног намирења потраживања обвезнику одбити издавање путне исправе, односно путна исправа ће се одузети, у складу са законом којим се уређује област издавања путних исправа.

Чланом 19. дефинисано је вођење евиденције рјешења о привременом издржавању дјеце, те да ће министар породице, омладине и спорта посебним подзаконским актом прописати начин вођења те евиденције.

Чланом 20. дефинисан је оснивач Фонда, сједиште Фонда, као и да Фонд има својство правног лица, рачун отворен код пословне банке, печат и друга обиљежја у складу са законом, те да се средства за почетак рада Фонда обезбјеђују из буџета Републике.

Чланом 21. прописано је именовање Управног одбора Фонда, као и његове надлежности и обавезе, а чланом 22. начин именовања директора Фонда и његове надлежности и обавезе.

Чланом 23. прописане су казнене одредбе.

Чланом 24. прописан је надзор над спровођењем овог закона.

Чланом 25. прописан је рок за доношење подзаконских аката који су дефинисани овим законом.

Чланом 26. прописује се ступање на снагу овог закона.

**VI ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊЕ НОВИХ ИЛИ УКИДАЊЕ ПОСТОЈЕЋИХ**

**ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у спроведени процес методологије кратке процјене утицаја прописа на Нацрт закона о привременом издржавању дјеце Републике Српске, Министарство привреде и предузетништва, у Мишљењу број: 18.06-020-1496/22 од 16. маjа 2022. године, констатује да:

* Нацрт закона није планиран програмима рада Владе и Народне скупштине Републике Српске.
* Обрађивач правилно анализирао постојеће стање и дефинисао проблем у Обрасцу о спровођењу скраћеног ПУП-а, те да је проблем саставни дио „Разлога за доношење или измјену и/или допуну закона“.
* Обрађивач правилно дефинисао циљеве који се жели постићи доношењем законa.

У погледу спровођења процеса консултација, обрађивач наводи да су спроведене интерресорне консултације као и консултације са удружењима која су исказала заинтересованост за предметну материју. Такође, одржана је стручна расправа 05. априла 2022. године.

Код утврђивања опција за рјешавање проблема, обрађивач наводи да је регулаторна промјена једина опција за рјешавање проблема и остварење циљева.

У вези са утицајем на пословно окружење, обрађивач наводи да Нацрт закона нема директног утицаја на пословно окружење.

У вези са утицајем на јавне буџете, обрађивач наводи да су за спровођење Нацрта закона потребна иницијална средства од 1.000.000,00 КМ из буџета за финансирање створених обавеза родитеља – обвезника издржавања, што ће се вршити путем Фонда за привремено издржавање дјеце који се оснива овим законом, али ће се наведени износ континуирано надомиривати кроз регресне захтјеве – потраживање Фонда од родитеља у чије име је обавеза издржавања привремено преузета. За кадровско и административно функционисање Фонда трошкови ће износити 250.000,00 КМ на годишњем нивоу.

У вези са социјалним утицајима, обрађивач наводи да ће Нацрт закона имати позитиван утицај на посебно рањиву групу – категорију родитеља која самостално брину и старају се о својој дјеци без подршке од стране другог родитеља коме је та обавеза утврђена на основу извршне судске одлуке. Доношењем овог прописа успоставља се механизам који би гарантовао исплату за издржавање дјетета у случају када родитељ који не врши родитељско право одбија или не може да испуни законску обавезу. Све наведено допринијеће већој социјалној укључености дјеце и омогућиће им бољи приступ образовним и културним системима.

У вези са утицајем на животну средину, обрађивач је навео да Нацрт закона нема директних утицаја.

Када је у питању спровођење прописа, обрађивач је навео да ће за примјену прописа одговоран бити Фонд за привремено издржавање дјеце Републике Српске и Министарство породице, омладине и спорта.

Када је у питању утицај закона на увођење, измјену и укидање формалности, обрађивач је навео да Нацрт закона предвиђа увођење нове формалности Рјешење о привременом издржавању чија је сврха стицање и остваривање права дјетета на привремено издржавање.

Министарство привреде и предузетништва утврдило је да је обрађивач, приликом примјене скраћеног процеса процјене утицаја прописа, поступио у складу с методологијом прописаном у т. VI и VIII Одлуке о спровођењу процеса процјене утицаја прописа у поступку израде прописа.

Сугерише се обрађивачу да поступи у складу са тачком XV Одлуке о спровођењу процеса процјене утицаја прописа приликом израде подзаконских аката.

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У изради Нацрта закона о привременом издржавању дјеце Републике Српске учествовали су чланови Радне групе именовани Рјешењем министра породице, омладине и спорта у саставу:

1. Босиљка Бошњак, Министарство породице, омладине и спорта,
2. Тамара Марић, Министарство правде,
3. Владимир Макарић, Министарство здравља и социјалне заштите,
4. Слободанка Лолић, Министарство унутрашњих послова,
5. Небојша Савановић, Одбор за питање дјеце, младих и спорта Народне скупштине Републике Српске,
6. Бојан Арула, Центар за социјални рад Бања Лука,
7. Драженка Кудра, Основни суд Бања Лука,
8. Дарко Радић, Правни факултет Универзитета у Бања Луци,
9. Слободанка Радић, Хуманитарно удружење самохраних родитеља „Осмијех анђела“ Приједор,
10. Иванка Марковић, Правни факултет Универзитета у Бањoj Луци, Законодавни одбор Народне скупштине Републике Српске.

У процесу израде Нацрта закона вршене су консултације са министарствима која, у оквиру својих ресорних надлежности, у значајној мјери доприносе побољшању положаја дјеце у Републици Српској, њиховом социјалном положају и заштити свих Уставом и законом утврђених права, као и удружења односно њихових представника који се баве заштитом права дјеце и родитеља, законских заступника који су онемогућени у остваривању права на издржавање дјеце.

Приликом израде Нацрта закона испуњени су услови из члана 4. Смјерница за поступање републичких органа управе о учешћу јавности и консултацијама у изради закона („Службени гласник Републике Српске“, бр. 123/08 и 73/12).

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ЗАКОНА**

За спровођење Нацрта закона о привременом издржавању дјеце Републике Српске неопходна су додатна средства из буџета Републике Српске, у износу од 1.250.000 КМ и то 1.000.000 КМ као иницијална средства за рад Фонда, односно исплату привременог издржавања која ће се у регресној наплати потраживања обнављати и 250.000 КМ за администрирање рада Фонда.

1. *Convention on the International Recovery of Child Support and Other Forms of Family Maintenance (Concluded 23 November 2007)* [↑](#footnote-ref-1)
2. *European Convention for the Protection of Human Rights and Fundamental Freedoms – Protocol No. 7. to The*

   *Convention (article 5, equality between spouses* [↑](#footnote-ref-2)
3. *Convention on the Rights of the Child, adopted at UN General Assembly at 20 November 1989, entry into force*

   *2 September 1990* [↑](#footnote-ref-3)
4. *The Universal Declaration of Human Rights (article 16.3)* [↑](#footnote-ref-4)